Morten Østergaard (RV), 2011-05-05:
Jeg synes, det er godt og nødvendigt, at vi får en debat om finanskrisens årsager, og Det Radikale Venstre er også parat til at støtte en grundig, samlet og tilbundsgående undersøgelse af finanskrisen.
Der er jo mange, hvilket også har indgået i debatten, enkeltstående hændelser, som bliver undersøgt.
Det er enkelte bankkrak og andre elementer, der bliver undersøgt.
Rigsrevisionen undersøger også nogle ting.
Men det, man kunne frygte, er jo, at vi får sådan et puslespil med mange brikker, men at det aldrig bliver lagt og danner et samlet billede af det, som forslagsstillerne også lægger op til, nemlig det fremadrettede perspektiv, og at vi derfor kommer til at sætte nogle lapper på hist og pist uden egentlig at forholde os til, om der skal mere væsentlige ændringer til.
Derfor synes vi ikke, at der er nogen modstrid mellem de initiativer, vi løbende har taget, og det at sætte gang i en mere grundig undersøgelse.
Det er det største jobtab, der har været, siden man i starten af 1970'erne begyndte at måle jobtabet, og vi har haft en meget kraftig ledighedsudvikling – heldigvis fra et lavt niveau.
Det er alt sammen med til at understrege, at i en globaliseret verden, hvor vi også er meget påvirkelige af de ting, der foregår andre steder også på finansmarkederne, er det selvfølgelig helt afgørende, at man hele tiden ruster sig til at kunne sikre sin finansielle stabilitet, også selv om der kommer et finansielt uvejr som det, der kom udefra.
Den anden og vigtige faktor for os er jo det, der også ligger i forslaget, nemlig at kigge på de rent nationale danske faktorer.
Det er ikke kun et spørgsmål om, hvordan vi forholder os til verden omkring os.
Det er også et spørgsmål om de danske faktorer.
Det er jo velkendt, at regeringen tillod en overophedning i årene op til finanskrisen, som gjorde, at vi var mere sårbare, da krisen ramte os, og det har formentlig også været medvirkende til, at vi i de sidste 3 år har haft en meget, meget lav vækst.
Hvis man sammenligner det med det afrikanske kontinent, er det kun Zimbabwe, der har haft en lavere vækst end den, vi har haft i Danmark i de sidste 3 år.
Det er selvfølgelig ikke godt nok, og derfor er der grund til at undersøge, hvad årsagerne var, og hvordan vi kan sikre os bedre i fremtiden.
Et af de særlige særkender ved den danske finanskrise var jo vores boligprisboble, som brast, og som skabte en massiv utryghed for de mange, mange danskere, som ejer fast ejendom.
De var jo i årevis blevet belært af V og K om, at de ville skabe tryghed og gennem boligskattestoppet sørge for, at boligejerne vidste præcis, hvad de kunne regne med.
Det, der er bekymrende, er, at man tilsyneladende ikke ser på det med den alvor, som vi i hvert fald gør, når nationalbankdirektøren advarer om, at alle de faktorer, der skabte boligprisboblen, fortsat er til stede.
Der er fortsat skattestop på ejendomsværdiskatten, og der er fortsat det samme låneregime, som bidrog til boligprisboblen.
Det er helt afgørende for os at få undersøgt, hvilken betydning skattestoppet på ejendomsværdiskatten har haft for den danske krise og for boligprisboblen.
Er det ikke afgørende for at sikre den finansielle stabilitet også på boligmarkedet, at vi lytter til de uafhængige økonomer i Det Økonomiske Råd eller for den sags skyld i Nationalbanken, som advarer om, at hvis man ikke indretter det anderledes, eksempelvis ved, som vi har foreslået, at lade beskatningen følge prisudviklingen og så måske til gengæld sænke indkomstskatten,
gør man sig skyldig i at bygge op til nye boligprisbobler, som vil sprænge og stik imod den erklærede hensigt skabe fornyet utryghed over for boligskattestoppet?
Derfor vil vi sige, at det for os er afgørende, at også det forhold bliver undersøgt i forbindelse med sådan en undersøgelse.
Vi kan ikke sidde nationalbankdirektørens advarsler overhørige.
Derfor vil vi sige, at vi støtter ideen om den her undersøgelse, hvis forslagsstillerne også er klar til at gøre den reelt tilbundsgående og komme hele vejen rundt om problemet og dermed også inddrage boligprisboblen, dens årsager og de muligheder, vi har for at forhindre, at det måtte ske igen.